J. Počiatek, minister financií SR: (2008-11-26):
Po prvé. Rok 2009 bude rokom, keď Slovensko reálne postupuje v rebríčku eurointegrácie vstupom do eurozóny. Po druhé. Tak otvorená ekonomika, akou je ekonomika Slovenska, len sotva môže ignorovať dopady svetovej finančnej krízy. Berúc do úvahy tieto dva nespochybniteľné faktory vláda zároveň čelí výzve plniť programové vyhlásenie vlády, ku ktorému sa zaviazala a ktoré tento parlament schválil. Práve skutočnosti, že sme sa stali plnohodnotným členom Európskej únie a najmä členom eurozóny nám dávajú v súčasnosti komparatívne výhody oproti iným štátom, pretože euro eliminuje kurzové riziká, znižuje transakčné náklady v krajine, zlepšuje cenovú transparentnosť, zlepšuje podmienky pre refinancovanie verejného dlhu a, samozrejme, významne podporuje makroekonomickú stabilitu, čím prispieva k ďalšiemu rozvoju našej ekonomiky. Slovenská ekonomika bude aj v nasledujúcom období rásť, a to najrýchlejšie spomedzi všetkých krajín Európskej únie, ako aj OECD. Tento predpoklad potvrdila aj samotná Európska komisia, ktorá predpovedá Slovensku rast až na úrovni 4,9 %. Aj napriek týmto pozitívnym signálom ministerstvo financií prehodnotilo jednotlivé makroekonomické parametre a znížilo odhady rastov hrubého domáceho produktu na najbližšie trojročné obdobie, a to na 7 % v roku 2008, 4,6 % v roku 2009 a 5,3 % v roku 2010. Predpoklady rastu ekonomiky na roky 2011 už ukazujú možnosti oživenia, pričom očakávame rast hrubého domáceho produktu na úrovni 6,1 %. Priaznivý vývoj našej ekonomiky sa premieta aj do predpokladanej miery inflácie, kde odhad miery inflácie zostal zachovaný na úrovniach z predchádzajúcich prognóz. Aj keď sa ekonomika nenachádzala v stave prehrievania, spomalenie ekonomického rastu vylúči akékoľvek inflačné tlaky vyplývajúce z domáceho prostredia. Všetky tieto skutočnosti nám pomáhajú lepšie prekonať priebeh krízy. Nezamestnanosť, ako aj saldo bežného účtu platobnej bilancie sa budú naďalej zlepšovať. Aj napriek všetkým pozitívam vývoja slovenskej ekonomiky bolo potrebné aktualizovať odhad daňových a odvodových príjmov rozpočtu verejnej správy. Berúc do úvahy všetky tieto faktory bolo nevyhnutné reagovať aj samotnou úpravou základného parametra fiškálneho rámca, a to konkrétnej výšky schodku rozpočtu verejnej správy v metodike ESA 95, a to na úroveň 2,08 % HDP pre rok 2009. Samozrejme očakávam od odporcov tohto návrhu zákona, ktorí sú neraz odporcami už z princípu vlnu kritiky o príliš vysokom deficite verejných financií a o nedostatočnej konsolidácii. Ale už samotné porovnanie schváleného schodku na rok 2008 s týmto návrhom vyvracia domnienky o nekonsolidácii a pre túto skupinu ľudí je možno zaujímavá aj informácia, že Slovensko týmto návrhom zákona sa zaradí medzi veľmi úzky okruh, a to len štyroch krajín Európskej únie, ktoré v podmienkach finančnej krízy plánujú znižovať zaťaženie budúcich generácií. Zároveň musím zdôrazniť, že návrhy výšky deficitu sa pohybujú pod hodnotou priemerného deficitu všetkých členských krajín Európskej únie. Napriek zhoršeným podmienkam, s ktorými sa vláda musela vyrovnať, predložený návrh rozpočtu zabezpečuje plnenie programového vyhlásenia vlády s jasným dôrazom na prosociálnu politiku v podobe zabezpečenia krytia celého sociálneho balíčka a mnohými ďalšími opatreniami, ktoré sú súčasťou predkladané návrhu rozpočtu. V oblasti sociálnej politiky s účinnosťou od 1. 1. 2009 sa rozširuje štátna podpora pri narodení dieťaťa aj na druhé a tretie dieťa, a to o sumu až o 20 455 korún. Do systému pomoci v hmotnej núdzi sa zavádza nová dávka pre dieťa v hmotnej núdzi, ktorou si plní povinnú školskú dochádzku, ktorej účelom je pomoc nízko príjmovým rodinám a zásadným spôsobom sa mení aj doterajší systém kompenzácií ťažko zdravotne postihnutých. Okrem týchto opatrení je zabezpečená valorizácia prídavku na dieťa, obdobne aj v roku 2008, aj v roku 2009 je krytie vianočných príspevkov k dôchodkom, pričom dochádza k rozšíreniu okruhu poberateľov. Zároveň sa v rozpočte Sociálnej poisťovne počíta s valorizáciou dôchodkov už od  1. januára 2009, čím sa vytvára priestor na zrýchlenie tempa valorizácie dôchodkov. Prosociálne opatrenia nie sú len obsahom kapitoly ministerstva práce, čoho dôkazom je podpora mladých rodín bonifikáciou hypotekárnych úverov pre mladých, a to až do výšky 3 %. Riešenie otázky bývania majú napomôcť aj zmeny v oblasti stavebného sporenia, kde sa podpora rozšírila o možnosť čerpania spotrebných úverov aj na zariadenie bytu a súčasne sa rozšíri okruh stavebných sporiteľov. Aj týmto rozpočtom sa darí vláde plniť zámery jej programového vyhlásenia v oblasti školstva, kde sa vláda zaviazala vytvoriť podmienky na skvalitnenie výchovy a vzdelávania na všetkých typoch škôl. Zároveň v rámci regionálneho školstva sú zabezpečené zdroje na priblíženie priemernej mzdy pedagogických zamestnancov k priemernej mzde v národnom hospodárstve. Rovnako medziročne rastú zdroje verejných vysokých škôl, ako aj prostriedky na vedu. Na zdravý vývoj populácie má nespochybniteľný význam kvalita, dostupnosť zdravotnej starostlivosti, čo je adekvátne zohľadnené aj v návrhu rozpočtu, keď verejné zdroje v oblasti zdravotníctva medziročne výrazne rastú aj vďaka zvýšenej platbe za poistencov štátu. Na životnú úroveň obyvateľov krajiny nemajú vplyv len pre sociálne opatrenia, ale, samozrejme, aj rozvoj ekonomiky a infraštruktúry. V tejto oblasti je v rámci rozpočtu zabezpečený dostatočný objem prostriedkov na výstavbu cestnej infraštruktúry aj vďaka využitiu možností, ktoré Slovensko má v rámci prostriedkov z druhého programovacieho obdobia. Nemenej významná je podpora investičných projektov prostredníctvom kapitol ministerstiev hospodárstva a práce. Poľnohospodárstvo rovnako ako po minulé roky zostáv prioritnou oblasťou, čo sa prejavuje na náraste predpokladaných dotácií do tohto sektora. Podľa štátneho rozpočtu na rok 2009 dosiahnu priame platby aj v roku 2009 maximálnu možnú úroveň, čo znamená 90 % priemeru starých členských krajín. Vážené dámy, vážený páni, predložený rozpočet je dôkazom toho, že aj napriek zmeneným podmienkam pod vplyvom globálnej finančnej krízy je možné zabezpečiť zdravý vývoj verejných financií spolu s napĺňaním cieľom programového vyhlásenia vlády, ktoré je orientované predovšetkým na občanov. Ďakujem.